หุ้นเอเชียเปิดบวก รับข้อมูลศก.สหรัฐ-เฟดส่งสัญญาณตรึงดบ.ต่ำ
หุ้นเอเชียเปิดบวก รับข้อมูลศก.สหรัฐ-เฟดส่งสัญญาณตรึงดบ.ต่ำ
หุ้นเอเชียเปิดบวก รับข้อมูลศก.สหรัฐ-เฟดส่งสัญญาณตรึงดบ.ต่ำ
31 ส.ค. 2563

ผู้สื่อข่าวรายงานว่า ตลาดหุ้นเอเชียปรับตัวเพิ่มขึ้นในเช้าวันนี้ ตามทิศทางดัชนีดาวโจนส์ตลาดหุ้นนิวยอร์กที่ปิดบวกเมื่อวันศุกร์ (28 ส.ค.) เนื่องจากนักลงทุนขานรับการเปิดเผยข้อมูลเศรษฐกิจของสหรัฐที่ดีเกินคาด รวมถึงการที่ธนาคารกลางสหรัฐ (เฟด) ส่งสัญญาณว่าจะตรึงอัตราดอกเบี้ยที่ระดับต่ำเป็นเวลานาน
โดย ดัชนี NIKKEI 225 ตลาดหุ้นญี่ปุ่นเปิดวันนี้ที่ 23,147.14 จุด เพิ่มขึ้น 264.49 จุด, +1.16% ดัชนี SSE Composite ตลาดหุ้นจีนเปิดวันนี้ที่ 3,416.55 จุด เพิ่มขึ้น 12.74 จุด, +0.37% ดัชนี HSI ตลาดหุ้นฮ่องกงเปิดวันนี้ที่ 25,732.49 จุด เพิ่มขึ้น 310.43 จุด, +1.22% ดัชนี TAIEX ตลาดหุ้นไต้หวันเปิดวันนี้ที่ 12,763.44 จุด เพิ่มขึ้น 34.59 จุด, +0.27% ดัชนี KOSPI ตลาดหุ้นเกาหลีใต้เปิดวันนี้ที่ 2,377.09 จุด เพิ่มขึ้น 23.29 จุด, +0.99% ดัชนี FTSE STI ตลาดหุ้นสิงคโปร์เปิดวันนี้ที่ 2,557.44 จุด เพิ่มขึ้น 17.81 จุด, +0.70% ด้าน ตลาดหุ้นมาเลเซียปิดทำการวันนี้เนื่องในวันชาติ
ทั้งนี้ ตลาดได้แรงหนุนจากการที่นายเจอโรม พาวเวล ประธานเฟด กล่าวสุนทรพจน์เมื่อวันพฤหัสบดี โดยเขาได้ประกาศการปรับเปลี่ยนนโยบายการเงินครั้งสำคัญ ซึ่งเฟดจะเปลี่ยนแปลงแนวทางในการกำหนดเป้าหมายเงินเฟ้อ โดยจะเปิดทางให้เงินเฟ้อดีดตัวขึ้นมากกว่าเดิมเพื่อสนับสนุนตลาดแรงงาน และเศรษฐกิจสหรัฐ
โดยตลาดยังปรับตัวขึ้นขานรับที่ปรึกษาของประธานาธิบดีโดนัลด์ ทรัมป์ เปิดเผยว่า ปธน.ทรัมป์จะลงนามในข้อตกลงเยียวยาผลกระทบทางเศรษฐกิจจากโรคโควิด-19 วงเงิน 1.3 ล้านล้านดอลลาร์ หลังจากที่โครงการเงินช่วยเหลือการว่างงานฉุกเฉินหมดอายุมาเป็นเวลา 4 สัปดาห์
สำหรับข้อมูลเศรษฐกิจที่เปิดเผยเมื่อวันศุกร์ กระทรวงพาณิชย์สหรัฐเรายงานว่า การใช้จ่ายส่วนบุคคลของผู้บริโภคสหรัฐเพิ่มขึ้น 1.9% ในเดือนก.ค. สูงกว่าที่นักวิเคราะห์คาดการณ์ที่ระดับ 1.5% หลังจากพุ่งขึ้น 6.2% ในเดือนมิ.ย. ขณะที่รายได้ส่วนบุคคลเพิ่มขึ้น 0.4% ในเดือนก.ค. หลังจากลดลง 1.1% ในเดือนมิ.ย.
นอกจากนี้ กระทรวงพาณิชย์สหรัฐเปิดเผยว่า ดัชนีราคาการใช้จ่ายเพื่อการบริโภคส่วนบุคคล (PCE) เพิ่มขึ้น 0.3% ในเดือนก.ค. เมื่อเทียบรายเดือน หลังจากดีดตัวขึ้น 0.5% ในเดือนมิ.ย. และเมื่อเทียบรายปี ดัชนี PCE เพิ่มขึ้น 1.0% ในเดือนก.ค.
ส่วนดัชนี PCE พื้นฐาน ซึ่งไม่นับรวมหมวดอาหารและพลังงาน และเป็นมาตรวัดอัตราเงินเฟ้อที่เฟดให้ความสำคัญ เพิ่มขึ้น 0.3% ในเดือนก.ค. และเมื่อเทียบรายปี ดัชนี PCE พื้นฐานดีดตัวขึ้น 1.3% ในเดือนก.ค.